Observațiile Președintei Parlamentului European, Roberta Metsola, la Consiliul European 
extraordinar din 30 și 31 mai 2022, de la Bruxelles 


Stimaţi colegi, 


Ceea ce am realizat până acum este deja fără precedent. Am rămas uniţi și am răspuns cu o singură 
voce, într-un mod care i-a surprins chiar și pe cei mai mari cinici. 


Până acum, opinia publică a fost de partea noastră. Cetăţenii noștri și-au deschis casele și inimile 
pentru 6 milioane de ucraineni. Au acceptat în mare măsură faptul că trebuie plătit un preţ pentru 
război și au cerut un răspuns ferm. 


Lucrul care mă îngrijorează acum este ce se va întâmpla când această atitudine, inevitabil, se va 
schimba. Atunci când așa-numitul „efect CNN” al războiului, alături dezinformarea și informarea 
eronată din partea Rusiei, va crea o presiune crescută pentru noi toţi sau atunci când preţurile vor 
continua să fie ridicate. 


Trebuie să rămânem neclintiţi și să începem să ne planificăm angajamentului pe termen lung în 
regiune, dincolo de caracterul imediat al ajutorului de urgenţă pentru Ucraina. Europa trebuie să se 
arate calea și trebuie să-și menţină rolul de lider. 


Știţi foarte bine care este poziția Parlamentului cu privire la cererea Ucrainei de aderare la UE. Statutul 
de ţară candidată va da speranţă Ucrainei. Îi va deschide calea pentru a participa la diferite programe 
și îi va oferi spaţiu și timp pentru realizarea de reforme. Nu este o soluţie care rezolvă lucrurile peste 
noapte și nici nu ar trebui să dăm această impresie. Statutul de țară candidată — o perspectivă reală — 
poate transforma ţările. Am văzut acest lucru la multe țări prezente la această masă. Și am văzut acest 
lucru în Albania și în Macedonia de Nord, cărora, să nu uităm, le datorăm răspunsuri concrete. 


Ucraina are nevoie acum de speranţă și perspective. Altfel, vom obliga Kievul să le caute în altă parte. 


Ne aflăm într-un moment în care UE trebuie să devină o adevărată putere mondială în sprijinul 
democraţiei, fluturând drapelul democraţiilor liberale într-o lume din ce în ce mai complicată și mai 
periculoasă. 


Nu spune nimeni că va fi un drum ușor sau chiar lipsit de complicaţii, dar este un drum care merită. 


Cu privire la sancţiuni, Comisia a fost îndrăzneață, pe bună dreptate, și trebuie să mergem mai departe. 
Sper din tot sufletul că vom ajunge la un acord astăzi. Nu ne putem permite să nu o facem. Obiectivul 
nostru trebuie să rămână disocierea de energia din Rusia. Nu trebui să cedăm, dar există o limită a 
flexibilităţii pe care o putem permite fără a ne pierde credibilitatea în fața popoarelor noastre și fără 
să părem slabi în fața unei Rusii care, după cum știm, nu are pic de respect pentru slăbiciune. 


Și, dragi prieteni, Lukaşenko și Putin sunt două feţe ale aceleiași monede. Sancțiunile impuse Rusiei 
trebuie să fie însoţite de sancţiuni împotriva Belarusului. Trebuie să rămânem fermi în acest sens. Cei 
care au renunţat la tot pentru un Belarus democratic și care așteaptă sprijin din partea noastră privesc 
acum din nou spre noi. 


Presiunea pe care invazia Rusiei a creat-o asupra lanțurilor mondiale de aprovizionare cu alimente 
este extrem de îngrijorătoare. Ea depășește graniţele Europei. Nu este exclus ca lumea să se confrunte 
cu o adevărată foamete. Dacă Ucrainei nu i se permite să-și lucreze pământul, avem în faţă o penurie 
alimentară mondială care va dura câţiva ani. 


Rusia știe acest lucru și șantajează întreaga lume, în timp ce își umple silozurile cu grâu și cereale furate 
din Ucraina. Trebuie să găsim urgent metode de a scoate cerealele din Ucraina și de a le duce acolo 
unde este cea mai mare nevoie de ele în lume. Trebuie să consolidăm „culoarele de solidaritate” 
anunţate de Comisia Europeană și să explorăm și alte posibilităţi de a transporta cerealele. 


Războiul din Ucraina a grăbit producerea inevitabilului. Trebuie să ne putem asigura independenţa 
energetică. Comunicarea RePowerEU este importantă și va contribui la reducerea rapidă a 
dependenţei Uniunii de importurile de gaze, petrol și cărbune din Rusia și va accelera tranziţia verde. 


Pentru mine, obiectivul general al autonomiei energetice este un factor primordial. 


Realizarea obiectivelor Pactului verde este cea mai bună modalitate de a ne elibera de dependenţele 
toxice de parteneri pe care nu ne putem baza. 


În ceea ce privește pieţele gazelor și energiei electrice, ar trebui să acționăm rapid în ambele sectoare, 
cu obiectivul comun de a proteja gospodăriile europene de fluctuații semnificative ale prețurilor. Ar 
trebui să acţionăm către dezvoltarea unor mecanisme și platforme de achiziţie comune pentru gazele 
naturale și să ne optimizăm piaţa energiei electrice, astfel încât să evităm volatilitatea preţurilor în 
viitor. Încheierea rapidă a negocierilor privind cerința de stocare a gazelor arată că putem obţine 
rezultate, dar e nevoie de mai mult. 


Investiţiile în energie și în tranziţia verde trebuie considerate nu numai o problemă de mediu, ci și una 
de securitate, acesta fiind și motivul pentru care pachetul „Pregătiţi pentru 55” este atât de important. 


Securitatea și apărarea devin rapid o problemă existenţială pentru noi. Trebuie să avem instrumentele 
necesare pentru a ne apăra și doar împreună putem face acest lucru. Concluzia e că trebuie să lucrăm 
la cooperare și interoperabilitate și să ne punem în comun resursele într-un mod mai eficient. 


Trebuie să răspundem și putem face acest lucru într-un mod care mai degrabă să completeze decât 
să concureze cu NATO. 


Acest lucru va avea implicaţii bugetare. Va trebui să ne majorarăm bugetele de apărare și trebuie să 
vedem cum putem să redirecţionăm mai bine fondurile comune către consolidarea capabilităţilor 
noastre de apărare. 


În cele din urmă, o ultimă observaţie despre flexibilitatea economică. Pe termen foarte scurt, activarea 
clauzei derogatorii generale din normele noastre fiscale până la sfârșitul anului 2023 poate fi utilă, 
într-un scenariu post-covid, cu un război la porţile noastre și cu tranziția energetică în curs. În același 
timp, nu trebuie să permitem ca îndatorarea excesivă să limiteze potenţialul generaţiilor viitoare. 
Asigurarea acestui echilibru și asumarea acestei responsabilităţi sunt obiective care trebuie luate în 
serios. 


Europa are nevoie să ne asumăm rolul de lider. Felul în care vom reacționa în următoarele luni ne va 
defini viitorul comun. Parlamentul European este gata să își îndeplinească în mod constructiv rolul. 


Vă mulţumesc. 


